text: 24-årig mand anholdt for vold mod lærere
  22 september 2017 kl. 07.31
  Syd- og Sønderjyllands Politi anholdt torsdag aften en 24-årig mand fra Haderslev i sagen om vold mod skolelærere.
  
  
  Ved 21-tiden torsdag aften er en 24-årig mand fra Haderslev blevet anholdt i forbindelse med vold mod skolelærere.
  Han blev anholdt uden dramatik, oplyser Jeppe Kjærgaaard, leder af lokalpolitiet i Haderslev, til TV SYD.
  Onsdag blev to lærere på Sønder Otting Skole i Haderslev opsøgt af en gruppe mænd. Det udviklede sig til vold mod to lærere, som begge efterfølgende blev behandlet på skadestuen, men kunne sendes hjem efter behandling. Det er i denne sag, en 24-årig nu er sigtet efter straffelovens paragraf 119 for vold mod offentligt ansatte.
  Den 24-årige mand blev klokken 12.00 fremstillet i grundlovsforhør ved Retten i Sønderborg, hvor dommeren fængslede ham i fire uger. Anklagemyndigheden anmodede om dørlukning af hensyn til den videre efterforskning.
  Syd- og Sønderjyllands Politi leder fortsat efter yderligere én mand, man mener er medskyldig i volden.
  24-årig mand, sigtet for vold mod to lærere, varetægtsfængslet i fire uger ved Retten i Sønderborg #anklager
  
  